钦定古今图书集成/明伦汇编/官常典/第356卷 > 张曰韬
## 钦定古今图书集成/明伦汇编/官常典/第356卷 > 张曰韬

按《明外史》本传曰：“韬字席珍，莆田人。正德十二年进
士。授常州推官。武宗南巡，江彬纵其党横行州县，将
扺常州民，争欲亡匿。时知府暨武进知县咸入觐，曰
韬兼绾府县印，召父老豪杰约曰：‘彬党至，若等力与
格。又释囚徒，令与丐者各具瓦石待已。彬党果累骑
来，父老直遮之境上，曰：‘常州比岁灾，物力大屈，无可
啖。若曹府中惟一张推官，一钱不入，即欲具刍秣，亦
无以办’’。”言已，彬党疑有他变，乃稍退，驰使告彬曰：韬
即上书与巡按御史言状。御史东郊立行部，过常州，
谓曰：“事迫矣，彬将以他事缚君命。”曰韬登己舟先发，
自以小舟尾之。彬党果大至，索曰韬误截御史舟，郊
使严捕截舟者，而阴令缓之。其党恐御史上闻，咸散
去。曰韬遂免。彬亦戒其党毋扰。由是常以南诸府得
安，曰韬力也。世宗即位，召为御史。杨廷和等之争织
造也，曰韬亦上言：“陛下既称阁臣所奏，惟爱主惜民是明知织造之害矣。既知之而犹不已者，何哉？由信
任大臣勿专，而群小为政也。自古未有群小蒙蔽于
内，而大臣能尽忠于外者。崔文辈二三小人尝浊乱
先朝，今复蒙惑圣衷，窃弄威福。陛下奈何任其逞私，
不早加斥逐哉？臣闻织造一官，行金数万，方乃得之。
既营之以重赀，而欲其不责偿于下，此必无之事也。”
帝不能用。席书以中旨拜尚书，曰韬与同官胡琼各
抗疏力争。既受杖，犹占疏劾奸人陈洸罪。未几，竟死。
隆庆初，追赠光禄少卿。